
Dunaszekcső Községi Önkormányzat Képviselő-testülete

2/2012.

Jegyzőkönyv

Készült a Dunaszekcső Községi Önkormányzat Képviselő-testülete 2012. február 27. napján  megtartott üléséről. 

Jelen vannak:

	Faller János
	polgármester

	Szabó Gergely

Bíró Zsolt

Gombár János

Dr.Miklósa Mónika

Prucs András
	alpolgármester

képviselők


Pest Éva körjegyző, Mózes Gábor pénzügyi munkatárs

Igazoltan távol: Sándor József

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyeket az alábbiak szerint egyhangúlag elfogadnak a képviselők:

1.) Két ülés között történt fontosabb események

előterjesztő: Faller János polgármester

2.) 2012. évi költségvetés

előterjesztő: Faller János polgármester

3.) 2012. évi munkaterv

előterjesztő: Faller János polgármester

4.) Belső ellenőrzés vizsgálatáról

előterjesztő: Pest Éva körjegyző

5.) Vagyonrendelet módosítása

előterjesztő: Pest Éva körjegyző

NAPIRENDI PONTOK TÁRGYALÁSA

1. napirendi pont: Faller János polgármester: Vasárnap délelőtt a mise után átadta a kitüntetést és az ajándékot az esperes úrnak, aki 35 éve papja a községnek. Román János esperes nagyon meglepődött, és szeretettel fogadta a köszöntést. 
Jankovics-Bésán családban haláleset történt, részvétnyilvánítást küldött. Az iskola előtti tér elnevezése ügyében a haláleset miatt most elhalasztotta a hozzájárulás kérést. 

Tájékoztatja a képviselő-testületet, hogy a Dunai Hajómalom Egyesület megszűnik. 

Az ülés előtt érkezett a jelzés, hogy az óvodában a konnektorból füst árad, ezért azonnal leállították a fűtést, holnaptól pedig gázzal fognak fűteni. A probléma okát meg kell keresni, a baj feltételezhetően a kéménynél van. Bizonyos, hogy a költségvetésünkbe erre a feladatra majd be kell állítani fedezetet, mert vagy ki kell bontani és átépíteni a mostani kéményt, vagy kívülre új kéményt kell építeni. 
Szabó Gergely: Legelőször is egyeztetni kell a kéményseprőkkel, és elfogják mondani, hogy mit lehet és mit kell csinálni. 

Gombár János: Első lépésként valóban a vélemény beszerzését tartja a legfontosabbnak.

Faller János: Az önkormányzatnak van 4 gázkazánja. Szükség lenne egy gázszerelőre, aki a négyből csinálna kettőt. Megoldás lehet az is, hogy az óvoda teljes fűtését újra kellene terveztetni, és a tervek alapján átépíteni. 

Bíró Zsolt: Az előző ülésen szó volt arról, hogy sok gyerek van az oviban, és akár csoportbővítésre is lehet számolni.

Faller János Talán nem lesz rá szükség, de ehhez tudni kell a várható létszámokat. Arra azonban gondolni kell, hogy csoportszoba építést csak az udvar terhére lehet csinálni. 

A legcélszerűbb lenne, ha az óvoda átkerülhetne az iskola épületébe. Nem tudni, hogy pontosan mi lesz januártól, ezért a tervekkel várni kell. 

Szabó Gergely: Nagy ívű tervekről most ne gondolkodjunk. Most foglalkozzunk csak az épület kéményének a problémájával, annak megoldásával. 

Faller János: A kémény építéséhez kivitelezőt kell keresni. Lehet, hogy egy béléscsővel is megoldható a probléma.

A Duna Beton Kft. felszámolásának megindításáról kaptunk értesítést, kijelölték a felszámolást végző céget is. Véleménye, hogy kell keresni egy ügyvédet, aki az önkormányzat érdekeit képviselve eljárna a felszámolás során. 
További kérdés, hozzászólás  nem volt, a testület 6 szavazattal 0 ellenében a következő döntést hozta:

9/2012. (II.27.) Kt.számú határozat

a két ülés között történt fontosabb eseményekről

1.) A képviselő-testület felhatalmazza a polgármestert, hogy a Duna Beton Kft.-vel kapcsolatos tartozások behajtása érdekében – a felszámolási eljárás során – ügyvédet keressen és meghatalmazzon az önkormányzati érdekek védelme érdekében.

2.) A képviselő-testület a két ülés között történt fontosabb eseményekről szóló tájékoztatót elfogadja.

2.napirendi pont: Faller János polgármester: Az előző ülésen elhangzott javaslatok és döntések alapján átdolgozásra került a költségvetés tervezete. A módosított anyag kiküldésre került. 
Mózes Gábor pénzügyi munkatárs ismerteti a tervezet soraiban átvezetett módosításokat.

Faller János: A DRV által szolgáltatott információ alapján – melynek értelmében csökken a vízfogyasztás – javasolja, hogy a koncessziós díj mértéke, és annak kiadási oldala is kerüljön csökkentésre, legyen a tervszám 4 millió forint. Ennek következtében a költségvetési főösszegei 536.000 Ft-tal csökkennek. 

Szerdán kell beadni a Diási árok pályázatát. Kb. 125-130 millió forinttal számolhatunk, az ehhez szükséges önerő a céltartalék összege. 

A költségvetést a későbbiekben módosítani kell majd. Az elmúlt évben az SE pályázatot nyújtott be, és erről április végéig döntés fog születni. Amennyiben támogatott lesz a pályázat, akkor a célok megvalósításához szükséges önerőben segítenünk kell az Egyesületnek. (30%-os önerő kell.)

Az előző évhez képest kevesebb a pénzünk, a tartalékainkat lehet, hogy fel kell használni a működéshez. A kitűzött célokat minden igyekezetünkkel próbáljuk végigcsinálni. Javasolja a költségvetés elfogadását.
További kérdés, hozzászólás nem volt, a testület 6 szavazattal 0 ellenében a következő rendeletet alkotta:

2/2012.(II.28.)

számú önkormányzati rendelet

a

2012. évi költségvetésről

(Az elfogadott rendelet a jegyzőkönyv melléklete.)

3.napirendi pont: Faller János polgármester: Összeállította a 2012. évi munkatervet, további javaslatokat vár, illetve ha nincs, akkor a tervezetet javasolja elfogadni.

További javaslat nem volt, a testület 6 szavazattal 0 ellenében a következő határozatot hozta:

10/2012. (II.27.) Kt.számú határozat

a 2012. évi munkatervről

A képviselő-testület az Önkormányzat 2012. évi munkatervét elfogadja.

4.napirendi pont: Pest Éva körjegyző: A belső ellenőrzést az MTKT végzi. A 2011.évi ellenőrzésről az ellenőr megküldte a jegyzőkönyvet, a feltárt hiányosságok miatti javaslatokat. A jelentést a képviselők megkapták.
A belső ellenőr az ellenőrzés során elmondta, hogy a pénzügyes kollégák kiváló munkát végeznek, elégedett a munkájukkal. 
A javaslatokat elfogadva, azzal egyetértve a záradékot aláírta, és visszajuttatta a belső ellenőrhöz. Javasolja az előterjesztést elfogadni. 
A testület 6 szavazattal 0 ellenében a következő határozatot hozta:

11/2012. (II.27.) Kt.számú határozat

a 2011. évi belsőellenőrzésről

A képviselő-testület az MTKT Belső ellenőrzése által „a vagyonnal való gazdálkodás, a vagyongazdálkodás szabályszerűsége, nyilvánossága, nyilvántartása, vagyonkezelés, vagyongazdálkodás és vagyonvédelem 2010. évben Dunaszekcső Község Önkormányzatánál”  végzett ellenőrzés ellenőrzési jelentés tervezetét és összefoglalóját, a következtetéseket és javaslatokat elfogadja.
Határidő: azonnal

Felelős: Pest Éva körjegyző
5.napirendi pont: Pest Éva körjegyző: Ismerteti nemzeti vagyonról szóló 2011.évi CXCVI. törvényben előírt kötelezettséget. Az önkormányzatnak legalább egy nemzetgazdasági szempontból kiemelt jelentőségű vagyontárgyat szerepeltetnie kell a saját rendeletében. Javasolja, hogy a zsidó temető (1400 hrsz.) kerüljön a rendeletbe a forgalomképtelen vagyontárgyak közül.

A testület 6 szavazattal 0 ellenében a következő rendeletet alkotta:

2/2012.(II.28.)

számú önkormányzati rendelet

az önkormányzat vagyonáról és a vagyongazdálkodás szabályairól szóló 7/1996(VI.07.) számú rendelet módosításáról

(Az elfogadott rendelet a jegyzőkönyv melléklete.)

Több napirend nem volt, a polgármester az ülést berekesztette.

Kmf.

Faller János
Pest Éva
Polgármester
körjegyző
